《送潘景升北游八首 其六》
明代·梅守箕

高鹜远眄，至彼朔方。烟尘野合，关塞悠长。接流浣海，托邻毡乡。

悲笳夜呼，春草旦黄。坚冰蔽道，车顿马伤。言念君子，忧思不忘。

作者简介：梅守箕，字季豹，号文岳。七岁就塾，一目十行并下；九岁能文；十四补博士弟子；甫弱冠即以骚赋名家，数千言援笔立就。志追秦汉，睥睨一世，不屑屑经生制举业。王元美、茅鹿门诸先辈交相推服，坛坫风雅，惜年不永。著作极富。